秋熱次高仲貽韻  其三
作者：林季仲
朝代：宋

paragraphs: 癡暑如癡人，吝權不肯脫。
凉風戒七月，尚貪朝夕活。
雲雷動地來，一夜雨聲{洱舌}。
老火無晶光，奔迸氣褫奪。
我思疏仲翁，千載猶饑渴。
父子腰金黄，照眼光潑潑。
車馬趨其門，市井等讙聒。
從容相與言，身名如聚沫。
功成不還鄉，患至將誰掇。
相隨出關去，浩然不可遏。
挽飲東都門，頹顔酒微抹。
迎迓走兒童，爭取霜髯捋。
歌呼接日夜，彈筑雜擊鉢。
時時問餘金，趣賣供釃割。
落落丈人行，器度自軒豁。
子孫汝何知，徒蹙求田頞。
邇來宦途險，憑誰爲鏟㔇。
冥行罥荆棘，進退俱有括。
胡不觀四時，寒暑遞推斡。
强聒不知幾，斥逐齊旱魃。
得失何怪事，書空漫咄咄。
要須慎其初，毋輕弦去筈。
我本一散翁，涉世多迂闊。
何如二大夫，安枕無臲卼。